b'\n_START_ARTICLE_\nNemi (sarjakuva)\n_START_PARAGRAPH_\nNemi on Lise Myhren piirt\xc3\xa4m\xc3\xa4 norjalainen sarjakuva, jonka p\xc3\xa4\xc3\xa4henkil\xc3\xb6 on mustiin pukeutuva ja ep\xc3\xa4sovinnainen goottitytt\xc3\xb6 Nemi. Sarja alkoi vuonna 1997 ja saavutti nopeasti suosiota etenkin Pohjoismaissa. Suomeen sarja tuli vuonna 2003, ja sit\xc3\xa4 julkaistaan p\xc3\xa4ivitt\xc3\xa4in muun muassa Ilta-Sanomissa ja perjantaisin Metrossa. Suomeksi on t\xc3\xa4h\xc3\xa4n menness\xc3\xa4 ilmestynyt my\xc3\xb6s yksitoista Nemi-albumia ja kuusi Nemi-sarjakuvakirjaa. Viimeisin julkaistiin syksyll\xc3\xa4 2011._NEWLINE_Lise Myhre on kertonut suureksi esikuvakseen ruotsalaisen Charlie Christensenin sarjakuvan Aarne Ankka. Er\xc3\xa4\xc3\xa4nlainen Nemin alkumuoto oli Myhren lyhytik\xc3\xa4inen sarjakuva Anne Anka, jonka r\xc3\xa4v\xc3\xa4kk\xc3\xa4 p\xc3\xa4\xc3\xa4hahmo oli Christensenin ankan naispuolinen vastine._NEWLINE_Nemin koko nimi on Nemi Montoya. H\xc3\xa4nen etunimens\xc3\xa4 on lainattu Italiassa sijaitsevalta Nemi-j\xc3\xa4rvelt\xc3\xa4 ja sukunimens\xc3\xa4 kirja- ja elokuvahahmo Inigo Montoyalta, joka esiintyi alun perin William Goldmanin fantasiaromaanissa The Princess Bride.'